50 onwettige immigrante aangekeerDie polisie en lede van die weermag op 27 April 2015 in Johannesburg Foto: @humairaa_15 op Twitter. Die polisie en soldate het die afgelope naweek 50 onwettige immigrante in Johannesburg in hegtenis geneem. “Die inhegtenisnemings het tydens misdaadvoorkomingsoperasies in Hillbrow, Mayfair en in die middestad plaasgevind,” het Lungelo Dlamini, woordvoerder van die polisie, aan African News Agency gesê. Die persone is almal na Hillbrow-polisiestasie geneem en hul dokumentasie word deur die departement van binnelandse sake hanteer. “Die persone wie se dokumente nie in orde gebring kan word nie, sal na die Lindela-repatriasiesentrum geneem word.” Die polisie was ook tydens die klopjag op soek na dwelmmiddels, onwettige vuurwapens en gesteelde goedere, maar niemand anders is in hegtenis geneem nie. Die regering het verlede week die weermag ontplooi om die polisie by te staan om die vlaag xenofobiese geweld wat van KwaZulu-Natal na Gauteng uitgebrei het, hok te slaan. Minstens sewe mense is dood.